**Tu-l ajuţi pe Moş Crăciun**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Credeţi că-i uşor, copii,

Să te pomeneşti moşneag?

Să trăieşti sute de ani

Sprijinit într-un toiag?

Să aburci în spate sacul

Plin cu daruri pentru pici

Şi mereu să fii prezent,

Şi pe-acolo, şi pe-aici?

Să împarţi la toţi cadouri,

Caramele, jucării,

Moş Crăciun, de-o veşnicie,

Credeţi că-i uşor să fii?

Nu-i uşor deloc, vă zic…

Moşul are mulţi nepoţi,

Uneori nu reuşeşte

Ca să vină pe la toţi.

Nu fiţi trişti, năsucul sus!

Nu vă supăraţi pe el,

Ce să-i faci, mai uită bietul,

E deja prea… bătrânel.

Dacă astăzi pe la tine

A trecut, cadou ţi-a dat,

Iar vecinului să-i dea

Darul său a cam uitat,

Du-te fuga la vecin,

Dăruieşte-i tu cadou,

Să se bucure micuţul.

În curând e Anul Nou!

Şi atât e de frumos

Să fii darnic, să fii bun,

Şi în felul ăsta, frate,

Îl ajuţi pe… Moş Crăciun.